ჰ

**სსიპ „შემოქმედებითი საქართველო“**

**კონკურსი**

**„სალიტერატურო პერიოდული ჟურნალების გამოცემის ხელშეწყობა საქართველოს რეგიონებში“**

**მუხლი 1. ზოგადი ინფორმაცია კონკურსის შესახებ**

1. სსიპ „შემოქმედებითი საქართველო“, საქართველოს კულტურის, სპორტისა და ახალგაზრდობის სამინისტროს ხელშეწყობით, აცხადებს კონკურსს - **„სალიტერატურო პერიოდული ჟურნალების გამოცემის ხელშეწყობა საქართველოს რეგიონებში“**.
2. კონკურსი ხორციელდება საქართველოს კულტურის, სპორტისა და ახალგაზრდობის სამინისტროს პროგრამის „კულტურის ხელშეწყობის“ პრიორიტეტის „ქართული წიგნისა და ლიტერატურის ხელშეწყობა“ ფარგლებში.
3. კონკურსის მიზანია საქართველოს რეგიონებში სალიტერატურო პროცესების გააქტიურება და პოპულარიზაცია, საგამომცემლო სექტორის მხარდაჭერა, რეგიონული ლიტერატურული ჟურნალების წახალისება. ქართველი რეგიონული ავტორების პოპულარიზაცია და ახალი, ნიჭიერი ავტორების აღმოჩენა. სალიტერატურო კრიტიკის განვითარება პერიოდული გამოცემების ხელშეწყობის გზით.
4. საკონკურსოდ წარმოდგენილი პროექტი უნდა აკმაყოფილებდეს შემდეგ კრიტერიუმებს:
* პერიოდული გამოცემა უნდა ემსახურებოდეს სხვადასხვა თაობისა და გემოვნების მკითხველს, რაც უზრუნველყოფს დაინტერესების მაღალ ხარისხს;
* პერიოდული გამოცემა უნდა გვთავაზობდეს რუბრიკების მრავალფეროვნებას (იგულისხმება როგორც ტრადიციული, ისე - ინოვაციური რუბრიკები);
* პერიოდულ გამოცემაში უნდა იბეჭდებოდეს როგორც მიმდინარე ლიტერატურული პროცესის ნიმუშები, ისე - კლასიკური ქართული ტექსტები;
* პერიოდულ გამოცემაში უნდა იბეჭდებოდეს სხვადასხვა ჟანრის ტექსტები, მათ შორის, იშვიათობად ქცეული, ან აქამდე გამოუქვეყნებელი, რაც ახალ პერსპექტივებს გახსნის ქართველი მკითხველის თვალწინ, მათ შორის, შესაძლებელს გახდის ახალი ავტორების გაცნობას;
* პერიოდულ გამოცემაში წარმოდგენილი უნდა იყოს მთარგმნელების ნამუშევრები, როგორც უახლესი, ისე - ადრე შესრულებული;.
* პერიოდულ გამოცემაში წარმოდგენილი უნდა იყოს ლიტერატურული კრიტიკისა და ესეისტიკის ნიმუშები, რაც შემოქმედებითი ინსპირაციის ახალ წყაროდ გადაიქცევა და მკითხველს შესაძლებლობას მისცემს, გაეცნოს მიმდინარე ლიტერატურული პროცესის ანალიტიკურ თუ სამეცნიერო შეფასებას;
* პერიოდულ გამოცემაში აისახოს მსოფლიოში მიმდინარე თანამედროვე ლიტერატურული პროცესები.

**მუხლი 2. კონკურსში მონაწილეობის მიღების უფლება აქვთ შემდეგ სუბიექტებს**

- საჯარო სამართლის იურიდიულ პირებს;

- საქართველოში რეგისტრირებულ კერძო სამართლის იურიდიულ პირებს;

- საქართველოში რეგისტრირებულ არასამეწარმეო (არაკომერციულ) იურიდიულ პირებს და არასამთავრობო ორგანიზაციებს.

*კონკურსში მონაწილეობის მსურველებს უნდა ჰქონდეთ აღნიშნულ სფეროში მუშაობის მინიმუმ 1 წლიანი გამოცდილება.*

**მუხლი 3. კონკურსით გათვალისწინებული თანხის მოცულობა**

1. სამინისტროს მიერ კონკურსისათვის გამოყოფილი საერთო ბიუჯეტი შეადგენს **50 000 (ორმოცდაათი ათასი) ლარს;**

**მუხლი 4. კონკურსის პირობები**

1. გამარჯვებული პროექტი შესაძლებელია გამოვლინდეს მხოლოდ კონკურსის გზით, ხოლო დაფინანსება გაიცემა უნაღდო ანგარიშსწორების სახით, მხოლოდ საკონკურსო კომისიის მიერ გამარჯვებულად გამოვლენილ პროექტებზე;
2. საკონკურსო კომისიის შემადგენლობა განისაზღვრება სსიპ „შემოქმედებითი საქართველოს“ დირექტორის ადმინისტრაციული სამართლებრივი აქტით;
3. კონკურსანტს შეუძლია არაუმეტეს 1 საპროექტო განაცხადის წარმოდგენა;
4. კონკურსში უპირატესობა შესაძლოა მიენიჭოს პროექტს:

ა) რომელიც ითვალისწინებს საკითხისადმი ინოვაციურ მიდგომას;

ბ) რომელიც ითვალისწინებს პარტნიორი(ებ)ს ფინანსურ ან სხვა ტიპის თანამონაწილეობას;

გ) რომელიც ხელს შეუწყობს ქართული  კულტურის პოპულარიზაციას როგორც ქვეყნის შიგნით, ასევე საერთაშორისო ასპარეზზე, გამოცემის  საერთო კონცეფციითა და ვიზუალური მხარით.

1. დაფინანსებული პროექტის წარმატებით განხორციელების მიზნით, წინასწარი ანგარიშსწორება დასაშვებია პროექტის განმახორციელებელი პირის წერილობითი მოთხოვნით, შემდეგი პირობებით:

ა) საბანკო/სადაზღვევო გარანტიის გარეშე, პროექტის ღირებულების არაუმეტეს 25% -ის ოდენობით;

ბ) საბანკო/სადაზღვევო გარანტიის წარმოდგენის ვალდებულებით, პროექტის ღირებულების არაუმეტეს 90%-ის ოდენობით;

1. სსიპ „შემოქმედებითი საქართველო” არ აანაზღაურებს: პროექტის ფარგლებში, ხელშეკრულების გაფორმებამდე გაწეულ ხარჯს;
2. სსიპ „შემოქმედებით საქართველოს“ და სამინისტროს უფლება აქვთ შეზღუდვის გარეშე გამოიყენონ მხარდაჭერილი პროექტის ფარგლებში შექმნილი ინტელექტუალური საკუთრების ციფრული ან/და ნაბეჭდი ასლი, ნებისმიერი სახის აქტივობასა და სივრცეში;
3. პროექტის ფარგლებში შექმნილ ვიზუალურ პროდუქციაზე (ფოტო, ვიდეო, ელექტრონულ, ნაბეჭდ პროდუქციაზე) სავალდებულოა განთავსდეს სამინისტროსა და სსიპ „შემოქმედებითი საქართველოს“ ლოგო;
4. პროექტის სრულად დაფინანსების შემთხვევაში,   კონკურსში გამარჯვებული ორგანიზაციიის მიერ სამინისტროსთვის და სსიპ შემოქმედებითი საქართველოსთვის გადმოცემული ეგზემპლარის ოდენობა განისაზღვრება,  ინდივიდუალური წესით, შეთანხმების საფუძველზე;
5. გამარჯვებულმა კონკურსანტმა, სამინისტროსთან შეთანხმებით, ქართული კულტურის პოპულარიზაციის მიზნით, უნდა უზრუნველყოს პროდუქციის გავრცელება ბიბლიოთეკებში, სახელოვნებო და საგანმანათლებლო პროფილის მქონე ორგანიზაციებში.

**მუხლი 5. საპროექტო განაცხადის წარდგენის წესი**

1. კონკურსანტებმა მოთხოვნილი დოკუმენტები უნდა წარმოადგინონ ელექტრონული ფორმით საკონკურსო პირობებით დადგენილი ვადებისა და პირობების შესაბამისად. საპროექტო განაცხადის ელექტრონული ფორმა და სხვა სავალდებულო დოკუმენტაცია უნდა გაიგზავნოს ელ. ფოსტაზე - docs@creativegeorgia.ge;
2. კონკურსთან დაკავშირებული ყველა შესავსები ფორმა ქვეყნდება შემოქმედებითი საქართველოს ვებ-გვერდზე - [creativegeorgia.ge](http://creativegeorgia.ge/cg);
3. კონკურსში მონაწილეობისათვის კონკურსანტმა უნდა წარმოადგინოს შემდეგი დოკუმენტები:

ა) განცხადება - სსიპ „შემოქმედებითი საქართველოს“ დირექტორის მიერ დამტკიცებული ფორმის შესაბამისად;

ბ) ინფორმაცია პროექტის შესახებ - სსიპ „შემოქმედებითი საქართველოს“ დირექტორის მიერ დამტკიცებული ფორმის შესაბამისად ხელმოწერილი საპროექტო განაცხადი, რომელსაც თან უნდა ერთვოდეს:

ბ.ა) შესაბამისი უფლებამოსილი ორგანოს/პირის წინასწარი თანხმობა/ნებართვა იმ შემთხვევაში, თუ პროექტის განხორციელება გულისხმობს რაიმე ტიპის ნებართვის აუცილებლობას;

ბ.ბ) პარტნიორების ფინანსური, ან სხვა ტიპის თანამონაწილეობის შესახებ ინფორმაცია და თანამონაწილეობის დამადასტურებელი დოკუმენტი (ასეთის არსებობის შემთხვევაში);

ბ.გ) ამონაწერი საჯარო რეესტრიდან კონკურსანტის შესახებ და ბანკის მიერ გაცემული დოკუმენტი ორგანიზაციის საბანკო რეკვიზიტების შესახებ (გარდა სამინისტროს სისტემაში შემავალი ორგანიზაციებისა);

ბ.დ) ინფორმაცია საგამომცემლო ჯგუფის შესახებ   CV - ის სახით;

ბ.ე) გამოცემის ტექნიკური პარამეტრები და ბეჭდვის ხარჯები სტამბიდან წარმოდგენილი

სრულყოფილი ინვოისების სახით (3 ინვოისი/ ბაზრის კვლევა);

ბ.ვ) გამოცემის კონცეფცია და სტრატეგიული ხედვა, წარმოდგენილი ელექტრონული ვერსიის სახით (PDF ან PowerPoint ფორმით);

ბ.ზ) პერიოდული გამოცემის გავრცელების სტრატეგია (სასურველია, გათვალისწინებული იყოს მისი ელექტრონული ფორმით რეალიზების გეგემა),

1. საპროექტო განაცხადის განხილვის პროცესში, სსიპ „შემოქმედებიითი საქართველო“ იტოვებს დამატებითი დოკუმენტების მოთხოვნის უფლებას;
2. კონკურსანტი უფლებამოსილია შეცვალოს წარმოდგენილი განაცხადი, ან/და დამატებით წარმოადგინოს დოკუმენტაცია, მხოლოდ საპროექტო განაცხადების მიღების ვადის დასრულებამდე;
3. საპროექტო განაცხადში  გამიჯნული უნდა იყოს  საბეჭდი ფაილის მომზადებისა და გამოცემის ეტაპები, ასევე თითოეულ ეტაპთან დაკავშირებული ხარჯები;
4. საპროექტო განაცხადი მიღებულად ითვლება მხოლოდ მას შემდეგ, რაც ელექტრონულად გამოგზავნილ საპროექტო განაცხადზე ელ.ფოსტიდან docs@creativegeorgia.ge, განმცხადებელი მიიღებს დასტურს, განაცხადის/პროექტის მიღების შესახებ;

1. საპროექტო განაცხადისა და თანდართული დოკუმენტაციის არასრულყოფილად წარმოდგენის შემთხვევაში, კონკურსანტს ხარვეზის აღმოსაფხვრელად განესაზღვრება 2 სამუშაო დღე, რომლის გამოუსწორებლობის შემთხვევაში წარმოდგენილი დოკუმენტაცია რჩება განუხილველი;
2. საკონკურსო დოკუმენტაცია წარმოდგენილი უნდა იყოს ქართულ ენაზე, ხოლო უცხოენოვანი დოკუმენტაციის არსებობის შემთხვევაში, აუცილებელია ქართულენოვანი თარგმანი.

**მუხლი 6. კონკურსის ვადები**

1. პროექტის დაფინანსების თაობაზე საკონკურსო განაცხადების მიღების, განხილვის, კონკურსში გამარჯვებული პირის გამოვლენისა და მასთან ხელშეკრულების გაფორმების საერთო ვადა არ უნდა აღემატებოდეს 25 კალენდარულ დღეს;
2. კონკურსში განცხადების მიღების ვადად განისაზღვრება კონკურსის გამოცხადებიდან არაუმეტეს 10 კალენდარული დღე. იმ შემთხვევაში, თუ განცხადებების მიღების ბოლო ვადა ემთხვევა არასამუშაო დღეს, მათი მიღების ბოლო ვადად განისაზღვრება მომდევნო სამუშაო დღე;
3. საპროექტო განაცხადები მიიღება ელექტრონული ფორმით, **2023 წლის 03 აპრილიდან - 18 აპრილის 18:00 საათამდე;**
4. გამარჯვებულ პროექტებზე გადაწყვეტილებას იღებს სსიპ „შემოქმედებითი საქართველოს“ დირექტორის ინდივიდუალური ადმინისტრაციულ-სამართლებრივი აქტით შექმნილი საკონკურსო კომისია, საპროექტო განაცხადის მიღების ვადის ამოწურვიდან 10 კალენდარული დღის ვადაში;
5. საკონკურსო კომისიის მიერ გადაწყვეტილების მიღებიდან 2 სამუშაო დღის ვადაში, დასაფინანსებელი პროექტებისა და მათი დაფინანსების ოდენობის თაობაზე საკონკურსო პროგრამების მენეჯერი აცნობებს დირექტორს, ფინანსურ მენეჯერს და სამართლებრივ მენეჯერს. მიღებული შეტყობინებიდან მომდევნო სამუშაო დღეს, სამართლებრივი მენეჯერი დირექტორს წარუდგენს ბრძანების პროექტს დასაფინანსებელი პროექტის/პროექტების განსაზღვრისა და შესაბამისი ფინანსური ხელშეწყობის თაობაზე.
6. დირექტორის მიერ ბრძანების გამოცემიდან 2 სამუშაო დღის ვადაში, სამართლებრივი მენეჯერი უზრუნველყოფს კონკურსში გამარჯვებული პროექტის განმახორციელებელ პირთან ხელშეკრულების გაფორმებას.
7. იმ შემთხვევაში, თუ ამ წესით გათვალისწინებულ ვადაში ხელშეკრულება ვერ გაფორმდა პროექტის განმახორციელებელი პირის ბრალეულობით, შესაბამისი ფინანსური რესურსი მიიმართება სხვა პროექტის დასაფინანსებლად ამ წესით დადგენილი პროცედურების დაცვით.

1. წინასწარი ანგარიშსწორების შემთხვევაში, ბენეფიციარისთვის თანხის გადარიცხვა ხორციელდება ხელშეკრულების გაფორმებიდან 10 სამუშაო დღის ვადაში.
2. კონკურსის შედეგები ქვეყნდება სსიპ შემოქმედებითი საქართველოს ვებ-გვერდზე - [creativegeorgia.ge](http://creativegeorgia.ge/cg), კომისიის მიერ გადაწყვეტილების მიღებიდან 5 სამუშაო დღის ვადაში;
3. ყველა პროექტი უნდა დასრულდეს და საბოლოო ფინანსური და შინაარსობრივი ანგარიში წარმოდგენილი უნდა იქნეს არაუგვიანეს **2023 წლის პირველი დეკემბრისა.**

**მუხლი 7. პროექტის შერჩევის/შეფასებისკრიტერიუმები**

1. კონკურსის ფარგლებში რეგისტრირებულ საპროექტო განაცხადებს განიხილავს და შეაფასებს სსიპ „შემოქმედებითი საქართველოს“ დირექტორის ბრძანებით დამტკიცებული საკონკურსო კომისია.
2. კონკურსის ფარგლებში გამარჯვებული პროექტების რაოდენობასა და თითოეული პროექტის დაფინანსების თანხის ოდენობას განსაზღვრავს საკონკურსო კომისია.
3. საკონკურსო კომისიის მიერ პროექტების შეფასება ხორციელდება 30 ქულის ფარგლებში, შემდეგი კრიტერიუმების საფუძველზე:

|  |  |  |
| --- | --- | --- |
| N | შეფასების კრიტერიუმი | **ქულა** |
| 1 | პროექტის შესაბამისობა კონკურსის მიზანთან და სამინისტროს მიერ განსაზღვრულ პრიორიტეტებთან  | 0-10 |
| 2 | პროექტის მოსალოდნელი შედეგის გაზომვადობა (მდგრადობა) | 0-5 |
| 3 | ბიუჯეტის შესაბამისობა პროექტის მიზანთან მიმართებაში | 0-5 |
| 4 |  შესაბამისი პროექტების განხორციელების გამოცდილება  | 0-5 |
| 5 | პარტნიორების ფინანსური ან სხვა ტიპის თანამონაწილეობის რეალურობა | 0-5 |
| სულ | **30** |

1. პროექტების შეფასების შედეგად, საკონკურსო კომისია იღებს შემდეგ გადაწყვეტილებას:

ა) პროექტის სრულად დაფინანსების შესახებ;

ბ) პროექტის ნაწილობრივ დაფინანსების შესახებ;

გ) პროექტის დაფინანსებაზე უარის თქმის შესახებ;

დ) პროექტის კორექტირების შესახებ.

1. საკონკურსო კომისია გადაწყვეტილებას იღებს იმ პროექტის დაფინანსების შესახებ, რომელიც ქულათა მეტ რაოდენობას დააგროვებს. თანაბარი ქულების დაგროვების შემთხვევაში უპირატესობა მიენიჭება კონკურსანტს, რომელიც პირველი და მე-2 კრიტერიუმების შეფასებით დააგროვებს ქულათა უფრო მაღალ ჯამს;
2. პროექტის ნაწილობრივი დაფინანსების შემთხვევაში, საკონკურსო კომისია უფლებამოსილია, კონკურსანტს მოსთხოვოს პროექტის შესახებ დაზუსტებული ინფორმაციის წარმოდგენა (დამტკიცებული ფორმის შესაბამისად), საკონკურსო კომისიის მიერ განსაზღვრული დაფინანსების ფარგლებში, რაც კონკურსანტმა უნდა წარმოადგინოს მოთხოვნიდან 2 სამუშაო დღის ვადაში. ამ ვადის დაუცველობის ან ამ ვადაში დოკუმენტაციის არასრულად წარმოდგენის შემთხვევაში, კონკურსანტი კონკურსიდან მოხსნილად ითვლება. მოცემული მიზეზით კონკურსიდან მოხსნის შესახებ ინფორმაცია კონკურსანტს ეგზავნება საკონკურსო კომისიის მდივნის მიერ;

**მუხლი 8. საკონკურსო კომისია**

1. კონკურსის ფარგლებში რეგისტრირებული განცხადებების განხილვისა და შეფასების მიზნით, სსიპ „შემოქმედებითი საქართველოს“ დირექტორის ბრძანებით იქმნება საკონკურსო კომისია (შემდგომში - კომისია);
2. კომისიის წევრების შემადგენლობა თანხმდება საქართველოს კულტურის, სპორტისა და ახალგაზრდობის სამინისტროსთან;
3. საკონკურსო კომისია განისაზღვრება 5 წევრით, რომელაგან ერთ-ერთი საქართველოს კულტურის, სპორტისა და ახალგაზრდობის სამინისტროს წარმომადგენელია;
4. კომისიის შემადგენლობაში შედის კონკურსის თემატიკის შესაბამისი დარგის სპეციალისტი;
5. კომისია გადაწყვეტილებაუნარიანია, თუ სხდომას ესწრება წევრთა არანაკლებ ორი მესამედი;
6. კონკურსის ფარგლებში რეგისტრირებული განცხადებების განხილვასა და შეფასებას საკონკურსო კომისია ასრულებს განცხადებების მიღების ვადის ამოწურვიდან არაუგვიანეს 10 კალენდარული დღის ვადაში.
7. კომისიის წევრებს ელექტრონულ ფოსტაზე ეგზავნებათ ინფორმაცია სხდომის დღის წესრიგის, განხილვის ადგილის, თარიღის/დროისა და განსახილველი საკითხების შესახებ;
8. კომისიის თითოეული წევრი, ინდივიდუალურად აფასებს თითოეულ საპროექტო განაცხადს წინასწარ დადგენილი შეფასების კრიტერიუმების შესაბამისად ქულების მინიჭების საფუძველზე, საკუთარ შეფასებას ასახავს შეფასების დოკუმენტში და ელექტრონული ფოსტის საშუალებით უგზავნის სსიპ „შემოქმედებითი საქართველოს“ შესაბამის უფლებამოსილ პირს;
9. კომისიის სხდომის შედეგები ფორმდება სხდომის ოქმით, რომელსაც ხელს აწერს კომისიის თავმჯდომარე და კომისიის მდივანი;
10. საკონკურსო კომისიის მდივნის ფუნქციას ასრულებს საკონკურსო პროგრამების მენეჯერი;
11. საკონკურსო კომისიის თავმჯდომარე:

ა) ხელმძღვანელობს საკონკურსო კომისიის სხდომებს და მონაწილეობს კონკურსის ფარგლებში შემოსული განცხადებების განხილვა/შეფასებაში;

ბ) აკონტროლებს სხდომებისთვის საკონკურსო დოკუმენტაციისა და მასალების მომზადებას.

1. საკონკურსო კომისიის საქმიანობის ადმინისტრირებას ახორციელებს კომისიის მდივანი, რომელიც:

ა) უზრუნველყოფს საკონკურსო კომისიის სხდომების ჩატარებას, კომისიის თავმჯდომარეს უწევს დახმარებას თავის საქმიანობაში, კომისიის წევრებს ატყობინებს სხდომების ჩატარების დროსა და ადგილს, კომისიის წევრებისათვის ქმნის შესაბამის სამუშაო პირობებს და უზრუნველყოფს მათ საჭირო მასალებითა და დოკუმენტებით;

ბ) კონკურსის ფარგლებში განცხადებების მიღების ვადის ამოწურვის მომდევნო დღეს საკონკურსო კომისიის წევრებს სამსახურებრივი ელექტრონული ფოსტის საშუალებით უგზავნის რეგისტრირებულ განცხადებებს და შესაბამის დოკუმენტაციას;

გ) აწარმოებს საკონკურსო კომისიის სხდომების ოქმებს;

1. საკონკურსო კომისიის წევრი ვალდებულია, საკონკურსო კომისიის მიერ განცხადებების განხილვის დაწყებამდე განაცხადოს თვითაცილება, თუ არსებობს გარემოება, რომელმაც შეიძლება მას ხელი შეუშალოს რომელიმე განცხადების ობიექტურად შეფასებასა და გადაწყვეტილების მიუკერძოებლად მიღებაში;
2. თუ საკონკურსო კომისიის წევრი არ განაცხადებს თვითაცილების შესახებ და აღნიშნულის შესახებ კონკურსის მიმდინარეობისას გახდება ცნობილი, მისი შეფასება მოცემული განცხადების შესახებ არ იქნება გათვალისწინებული საბოლოო გადაწყვეტილების მიღებისას;
3. საკონკურსო კომისიის სხდომა არის დახურული. კომისიის თავმჯდომარის გადაწყვეტილებით, სხდომა შესაძლებელია ჩატარდეს დისტანციურად;
4. საკონკურსო კომისიის წევრები ვალდებულნი არიან დაიცვან კონფიდენციალობა და არ გაამჟღავნონ კონკურსის მიმდინარეობასთან დაკავშირებული ინფორმაცია, საკონკურსო კომისიის მუშაობის შედეგების ოფიციალურ გამოქვეყნებამდე.

**მუხლი 9 . დაფინანსებულ პროექტში ცვლილებების განხორციელება**

1. პროექტის განმახორციელებელ პირთან დადებულ ხელშეკრულებაში ნებისმიერი ცვლილების/ან ვადაზე ადრე შეწყვეტის პირობები განისაზღვრება ამავე ხელშეკრულებით. ხელშეკრულებაში ცვლილების შეტანის სურვილის თაობაზე, მხარეები ერთმანეთს მიმართავენ წერილობით, რაზეც შესაბამისი პასუხი უნდა გაიცეს 3 სამუშაო დღის ვადაში;
2. იმ შემთხვევაში, თუ პროექტის განმახორციელებელი პირის მიერ მოთხოვნილი ცვლილებები ითვალისწინებს ხელშეკრულებით დაფინანსებული პროექტის ფორმატის ან/და შინაარსის იმგვარ ცვლილებას, რაც არსობრივად ეწინააღმდეგება ან/და არ არის თავსებადი თავდაპირველ საკონკურსო პირობებთან, სსიპ „შემოქმედებითი საქართველო“ უფლებამოსილია, მიზანშეუწონლობის მოტივით უარი განაცხადოს ხელშეკრულებაში ცვლილების შეტანაზე;
3. ხელშეკრულების დანართით განსაზღვრულ ხარჯთაღრიცხვაში პუნქტთაშორისი ცვლილებები დასაშვებია ხარჯთაღრიცხვის 10%-ის ფარგლებში და საჭიროებს მხოლოდ სსიპ „შემოქმედებითი საქართველოს“ დროულ ინფორმირებას, გარდა შრომის ანაზღაურებისა და წარმომადგენლობითი ხარჯების მუხლებში თანხების დამატებისა. ხარჯთაღრიცხვაში სხვა ნებისმიერი ცვლილება საჭიროებს სსიპ „შემოქმედებითი საქართველოსგან“ წინასწარ წერილობითი შეთანხმების მოპოვებას შესაბამისი დასაბუთების წარდგენით. ამასთან, ახალი ხარჯების მოცულობა არ უნდა აღემატებოდეს ხელშეკრულების მთლიანი ღირებულების 10%-ს და ასევე არ უნდა იწვევდეს ხელშეკრულების მთლიანი ღირებულების ზრდას;
4. ხელშეკრულებაში ცვლილების შეტანა ფორმდება წერილობით.

**მუხლი 10. პროექტის შესრულების მონიტორინგი**

1. პროექტის განმახორციელებელი პირი ვალდებულია, ხელშეკრულების შესრულების საბოლოო ანგარიში წარმოადგინოს ხელშეკრულების ვადის დასრულებამდე 20 (ოცი) კალენდარული დღით ადრე;

2. პროექტის განმახორციელებელი პირის მიერ წარმოდგენილი ანგარიშის საფუძველზე, ფორმდება მიღება-ჩაბარების აქტი, რომელსაც ხელს აწერს საკონკურსო პროგრამების მენეჯერი (ადასტურებს განხორციელებული პროექტის თემატურ და შინაარსობრივ შესაბამისობას ხელშეკრულების საგანთან), ფინანსური მენეჯერი (ადასტურებს ფაქტიურად გაწეული ხარჯების ფინანსური დოკუმენტაციის შესაბამისობას ხელშეკრულებით განსაზღვრულ ხარჯთაღრიცხვასთან) და პროექტის განმახორციელებელი პირი.

3. მიღება-ჩაბარების აქტი წარმოადგენს სსიპ შემოქმედებითი საქართველოს მხრიდან ანგარიშსწორების საფუძველს, რომელიც ხორციელდება მიღება-ჩაბარების აქტის გაფორმებიდან არაუგვიანეს 5 სამუშაო დღის ვადაში. შესაძლებელია ანგარიშსწორების განსხვავებული პირობის დადგენა (წინასწარი ანგარიშსწორების შემთხვევაში), რაც აისახება მხარეებს შორის გაფორმებული ხელშეკრულების პირობებში.

**საკონტაქტო ინფორმაცია**

კონკურსთან დაკავშირებული კითხვების შემთხვევაში, ასევე იმ შემთხვევაში, თუ წარდგენილ განაცხადზე დასტური არ მიიღეთ ერთ სამუშაო დღეში, გთხოვთ, დაგვიკავშირდეთ ელ. ფოსტის მეშვეობით შემდეგ მისამართზე: ngadilia@creativegeorgia.ge,

საკონტაქტო ტელ: +995 555 383029